b'\n_START_ARTICLE_\nNeapolis\n_START_SECTION_\nAntika\n_START_PARAGRAPH_\nNeapolio istorija prasideda VII a. pr. m. e., kai Kum\xc5\xb3, Eubojos graik\xc5\xb3 kolonijos, gyventojai \xc4\xafk\xc5\xabr\xc4\x97 Partenop\xc4\x99. Po to d\xc4\x97l ne\xc5\xbeinomos prie\xc5\xbeasties \xc5\xa1alia Partenop\xc4\x97s kumie\xc4\x8diai pastat\xc4\x97 nauj\xc4\x85 miest\xc4\x85 ir pavadino Neapoliu (Nauju Miestu). Ma\xc5\xbedaug tuo metu jie atr\xc4\x97m\xc4\x97 etrusk\xc5\xb3 invazij\xc4\x85. Miestas augo d\xc4\x97l galingo graik\xc5\xb3 miesto-valstyb\xc4\x97s Sirak\xc5\xabz\xc5\xb3 \xc4\xaftakos ir senasis bei naujasis miestas prie Neapolio \xc4\xaflankos susijung\xc4\x97 \xc4\xaf vien\xc4\x85._NEWLINE_Miestas buvo Romos respublikos s\xc4\x85jungininkas kovoje su Kartagina, o stiprios miesto sienos neleido Hanibalui \xc4\xafsiver\xc5\xbeti. Per Samnit\xc5\xb3 karus samnitai u\xc5\xbe\xc4\x97m\xc4\x97 Neapol\xc4\xaf, tuomet judr\xc5\xb3 prekybos centr\xc4\x85, bet rom\xc4\x97nai j\xc4\xaf i\xc5\xa1laisvino ir pavert\xc4\x97 savo kolonija. Rom\xc4\x97nai gerb\xc4\x97 miest\xc4\x85 kaip helenizmo centr\xc4\x85: gyventojai i\xc5\xa1laik\xc4\x97 graik\xc5\xb3 kalb\xc4\x85 ir papro\xc4\x8dius, buvo pastatyti akvedukai, vie\xc5\xa1os pirtys, odeonas, teatras, Diosk\xc5\xabr\xc5\xb3 \xc5\xa1ventykla, o daugyb\xc4\x97 galing\xc5\xb3 imperatori\xc5\xb3 atostogaudavo Neapolyje, tarp j\xc5\xb3 Klaudijus ir Tiberijus. Tuo metu Neapolyje prad\xc4\x97jo plisti krik\xc5\xa1\xc4\x8dionyb\xc4\x97, teigiama, jog apa\xc5\xa1talai Petras ir Paulius pamokslavo mieste. Taip pat mieste buvo nukankintas \xc5\xa1ventasis Januarijus, v\xc4\x97liau tap\xc4\x99s miesto glob\xc4\x97jumi.\n_START_SECTION_\nViduram\xc5\xbeiai\n_START_PARAGRAPH_\nNuo V a. \xc5\xbelungant Romos imperijai Neapolis tapo svarbia kov\xc5\xb3 vieta tarp i\xc5\xa1 \xc5\xa1iaur\xc4\x97s besiver\xc5\xbeian\xc4\x8di\xc5\xb3 barbar\xc5\xb3 gen\xc4\x8di\xc5\xb3 ir Bizantijos valdom\xc5\xb3 Italijos piet\xc5\xb3. VI a. \xc4\x8dia vyko Got\xc5\xb3 karai, kol galiausiai Neapol\xc4\xaf u\xc5\xbevald\xc4\x97 Bizantija. Net kai did\xc5\xbei\xc4\x85j\xc4\x85 dal\xc4\xaf Italijos u\xc5\xbekariavo Langobard\xc5\xb3 karalyst\xc4\x97, Neapolis liko i\xc5\xa1tikimas Bizantijai. VII a. viduryje \xc5\xa1i \xc4\x8dia suformavo sau pavald\xc5\xbei\xc4\x85 Neapolio hercogyst\xc4\x99, kuri kontroliavo beveik vis\xc4\x85 dabartin\xc4\x99 Neapolio provincij\xc4\x85._NEWLINE_763 m. hercogas Steponas II atsimet\xc4\x97 nuo Konstantinopolio patriarcho vald\xc5\xbeios ir prisiek\xc4\x97 i\xc5\xa1tikimyb\xc4\x99 Popie\xc5\xbeiui. Dar po \xc5\xa1imtme\xc4\x8dio, 840 m. Sergijus I pavert\xc4\x97 hercogyst\xc4\x99 paveldima ir taip tapo visi\xc5\xa1kai nepriklausomu. Neapolis tapo galinga regionine j\xc4\x97ga, konkuruojan\xc4\x8dia su savo pagrindin\xc4\x97mis prie\xc5\xa1inink\xc4\x97mis - Beneventu ir Kapuja._NEWLINE_1027 m. hercogas Sergijus IV dovanojo sau priklausiusi\xc4\x85 Aversos grafyst\xc4\x99 normanams, tuo metu valdomiems Rainulfo Drengoto. \xc5\xa0i pirmoji norman\xc5\xb3 valda Italijoje gana greitai pl\xc4\x97t\xc4\x97si aplinkini\xc5\xb3 valstyb\xc4\x97li\xc5\xb3 s\xc4\x85skaita, tapdama pagrindine Neapolio prie\xc5\xa1ininke. Suvienij\xc4\x99 vis\xc4\x85 pietin\xc4\x99 Italij\xc4\x85 ir \xc4\xafk\xc5\xabr\xc4\x99 Sicilijos karalyst\xc4\x99, 1137 m. normanai prisijung\xc4\x97 Neapolio hercogyst\xc4\x99. Joje Neapolis tapo antruoju svarbiausiu miestu (po Palermo) su naujai statyta Castel dell\'Ovo pilimi - laikin\xc4\x85ja karali\xc5\xb3 rezidencija._NEWLINE_XII a. pabaigoje Sicilijos karalyst\xc4\x97je norman\xc5\xb3 dinastij\xc4\x85 pakeit\xc4\x97 Hohen\xc5\xa1taufenai, kurie r\xc5\xabpinosi antruoju karalyst\xc4\x97s miestu ir pavert\xc4\x97 j\xc4\xaf svarbiu meno ir mokslo centru. Tuo metu \xc4\xafkurtas Neapolio universitetas._NEWLINE_1266 m. Sicilijos karalyst\xc4\x97 per\xc4\x97jo \xc4\xaf rankas An\xc5\xbeu dinastijai. \xc5\xa0ios atstovai Neapol\xc4\xaf oficialiai pavert\xc4\x97 karalyst\xc4\x97s sostine, \xc4\x8dia pastatyta Naujoji pilis, kuri tapo pagrindine karali\xc5\xb3 rezidencija, pastatydinta daug gotikini\xc5\xb3 ba\xc5\xbeny\xc4\x8di\xc5\xb3. Po 1284 m. Sicilijos mi\xc5\xa1par\xc5\xb3 Sicilijos sala, buvusi pagrindin\xc4\x97 karalyst\xc4\x97s dalis, per\xc4\x97jo Ispanijos Aragono kar\xc5\xabnai. Nepaisant to, An\xc5\xbeu valdomos Italijoje teritorijos ir toliau buvo formaliai vadinamos Sicilijos karalyste. Ta\xc4\x8diau kadangi jos sostin\xc4\x97 buvo Neapolis, neformalus karalyst\xc4\x97s pavadinimas buvo Neapolio karalyst\xc4\x97, egzistavusi iki 1816 m.\n_START_SECTION_\nNaujieji laikai\n_START_PARAGRAPH_\n1442 m. Aragono karalius Alfonsas I nukariavo Neapol\xc4\xaf ir prisijung\xc4\x97 vis\xc4\x85 Neapolio karalyst\xc4\x99 prie Aragono kar\xc5\xabnos. Sicilija, Aragonui atitekusi anks\xc4\x8diau, buvo valdoma kaip atskira valda. Po Aragono ir Kastilijos suvienijimo, Neapolio karalyst\xc4\x97 per\xc4\x97jo Ispanijos vald\xc5\xbeiai, ta\xc4\x8diau j\xc4\x85 prakti\xc5\xa1kai nekliudomi administravo Neapolio vicekaraliai (vicer\xc3\xa9)._NEWLINE_Aragono valdymo laikais Neapolis klest\xc4\x97jo. Buvo grind\xc5\xbeiamos gatv\xc4\x97s, statomi nauji pastatai, ir miestas tapo did\xc5\xbeiausiu Ispanijos imperijos miestu. Susidar\xc4\x97 puikios s\xc4\x85lygos formuotis puikiai Renesanso ir Baroko kult\xc5\xabrai, kurios pagrindiniai k\xc5\xabr\xc4\x97jai buvo Antonello da Messina, Jacopo Sannazzaro, Angelo Poliziano, Caravaggio, Salvator Rosa, Bernini, Bernardino Telesio, Giordano Bruno, Tommaso Campanella ir Giambattista Vico. Miestas spar\xc4\x8diai pl\xc4\x97t\xc4\x97si savo gyventoj\xc5\xb3 skai\xc4\x8diumi._NEWLINE_XVII a. vid. Neapol\xc4\xaf nusiaub\xc4\x97 kilusi revoliucija prie\xc5\xa1 Ispanijos vald\xc5\xbei\xc4\x85, o v\xc4\x97liau apie pus\xc4\x97s gyventoj\xc5\xb3 gyvybes nusine\xc5\xa1\xc4\x97 maras. Iki XVIII a. vidurio t\xc4\x99s\xc4\x97si kriz\xc4\x97._NEWLINE_Ispanijos karalyst\xc4\x97je Neapol\xc4\xaf vald\xc4\x97 Habsburgai, kuriuos 1734 m. pakeit\xc4\x97 Burbonai. Karolis III buvo \xc5\xbeinomas kaip ap\xc5\xa1viestasis valdovas, kuris iniciavo daug reform\xc5\xb3, r\xc4\x97m\xc4\x97 menus ir kult\xc5\xabr\xc4\x85. Nepaisant to, Pranc\xc5\xabzijos revoliucijos id\xc4\x97joms plintant po Europ\xc4\x85, Neapolyje \xc4\xafvyko revoliucija, kurios metu 1799 m. paskelbta Neapolio Respublika. Revoliucij\xc4\x85 numal\xc5\xa1ino jungtin\xc4\x97s brit\xc5\xb3 ir rus\xc5\xb3 paj\xc4\x97gos, o 1806 m. atkurt\xc4\x85 Neapolio karalyst\xc4\x99 u\xc5\xbe\xc4\x97m\xc4\x97 Napoleonas. 1815 m. Burbonai susigr\xc4\x85\xc5\xbeino Neapolio karalyst\xc4\x99. o 1817 m. jis tapo naujai sukurtos Dviej\xc5\xb3 Sicilij\xc5\xb3 karalyst\xc4\x97s sostine. 1860 m. ji, o kartu ir miestas, \xc4\xafjungta \xc4\xaf naujai susik\xc5\xabrusi\xc4\x85 Italijos Karalyst\xc4\x99.\n_START_SECTION_\nNaujausi laikai\n_START_PARAGRAPH_\nPer XIX-XX a. Neapolis buvo viena pa\xc5\xbeangiausi\xc5\xb3 Italijos viet\xc5\xb3, kur vyko technologin\xc4\x97 revoliucija. Miestas greitai augo, pildydamas gaus\xc5\xb3 proletariato (lanzzarones) sluoksn\xc4\xaf. 1839 m. \xc4\x8dia nutiestas pirmasis Italijoje gele\xc5\xbeinkelis, v\xc4\x97liau - vienas pirm\xc5\xb3j\xc5\xb3 pasaulio funikulierius. \xc4\x8cia formavosi turtinga muzikin\xc4\x97 kult\xc5\xabra, i\xc5\xa1 Neapolio kilo \xc5\xbeinomos ital\xc5\xb3 dainos, tokios kaip "O Sole Mio", "Santa Lucia" ir kt. Kartu miesto augimas sustiprino ir kriminalinio pasaulio veikl\xc4\x85: Neapolyje suklest\xc4\x97jo vietin\xc4\x97 mafija, vadinamoji Camorra._NEWLINE_Per II Pasaulin\xc4\xaf kar\xc4\x85 Neapolis buvo pirmasis Italijos miestas 1943 m. sukil\xc4\x99s prie\xc5\xa1 Naci\xc5\xb3 vald\xc5\xbei\xc4\x85. 1944 m. j\xc4\xaf nusiaub\xc4\x97 Vezuvijaus i\xc5\xa1siver\xc5\xbeimas. Po karo miestas toliau augo, i\xc5\xa1laikydamas svarbiausio piet\xc5\xb3 Italijos urbanistinio centro status\xc4\x85. Jis turi ger\xc4\x85 susisiekim\xc4\x85 su aplinkiniais miestais, tapo svarbiu turizmo traukos centru. XX a. pabaigoje miestas sutvarkytas, pastatai restauruoti, o 1995\xc2\xa0m. Neapolis buvo \xc4\xaftrauktas \xc4\xaf UNESCO Pasaulio paveldo s\xc4\x85ra\xc5\xa1\xc4\x85.\n_START_SECTION_\nGeografija\n_START_PARAGRAPH_\nNeapolio srityje yra Pro\xc4\x8didos, Kapri ir Iskijos salos. Senov\xc4\x97s miest\xc5\xb3 Pomp\xc4\x97jos, Herkulaniumas ir Stab\xc4\x97, sunaikinti 79\xc2\xa0m. taip pat netoli Neapolio, Vezuvijaus teritorijoje.\n_START_SECTION_\nKult\xc5\xabra\n_START_PARAGRAPH_\nNeapolio senamiestis su 17\xc2\xa0km\xc2\xb2 teritorija yra did\xc5\xbeiausias Europoje, dalis jo nuo 1995\xc2\xa0m. paskelbta UNESCO pasaulio paveldu. Vienas garsesni\xc5\xb3 pastat\xc5\xb3\xc2\xa0\xe2\x80\x93 barokin\xc4\x97 Neapolio katedra. Mieste yra daug muziej\xc5\xb3._NEWLINE_Neapolyje veikia vietin\xc4\x97 mafija Camorra\xc2\xa0\xe2\x80\x93 seniausias organizuoto nusikalstamumo sindikatas \xc5\xa1alyje.\n_START_SECTION_\nMaistas\n_START_PARAGRAPH_\nLaikoma, jog picos i\xc5\xa1takos yra Neapolis. Pica, kartu su pasta, i\xc5\xa1lieka tarp svarbiausi\xc5\xb3 valgi\xc5\xb3 mieste. Neapolyje taip pat buvo i\xc5\xa1rastas pramoninis makaron\xc5\xb3 gaminimas naudojant makaron\xc5\xb3 ma\xc5\xa1in\xc4\x97l\xc4\x99. Tarp labiausiai paplitusi\xc5\xb3 picos r\xc5\xab\xc5\xa1i\xc5\xb3 yra pizza margherita ir pizza fritta. Viena \xc5\xbeinomesni\xc5\xb3 pastos r\xc5\xab\xc5\xa1i\xc5\xb3 yra spaghetti con sugo di pomodoro, spage\xc4\x8diai su Kampanijos \xc5\xa1laituose rinkt\xc5\xb3 San Marcano pomidor\xc5\xb3 pada\xc5\xbeu. Kartu su pasta \xc5\xa1ie valgiai sudaro cucina povera, vadinam\xc4\x85j\xc4\x85 \xe2\x80\x9evirtuv\xc4\x97l\xc4\x99\xe2\x80\x9c. Neapolis taip pat gars\xc4\x97ja patiekalais i\xc5\xa1 \xc5\xbeuvies ir kit\xc5\xb3 j\xc5\xabr\xc5\xb3 g\xc4\x97rybi\xc5\xb3._NEWLINE_I\xc5\xa1 vietos konditerijos gamini\xc5\xb3 \xc5\xbeinomiausi sfogliatelle, sluoksniuotos te\xc5\xa1los kepiniai su rikotos \xc4\xafdaru. Neapolis taip pat gars\xc4\x97ja \xc4\x8dia gaminama espreso kava ir ledais.\n_START_SECTION_\nFutbolas\n_START_PARAGRAPH_\nNeapolyje 1934\xc2\xa0m. vyko II pasaulio futbolo \xc4\x8dempionatas, 1968\xc2\xa0m.\xc2\xa0\xe2\x80\x93 III Europos futbolo \xc4\x8dempionatas, 1980\xc2\xa0m.\xc2\xa0\xe2\x80\x93 VI Europos futbolo \xc4\x8dempionatas, o 1990\xc2\xa0m.\xc2\xa0\xe2\x80\x93 XIV pasaulio futbolo \xc4\x8dempionatas._NEWLINE_Mieste \xc5\xbeaid\xc5\xbeia SSC Napoli klubas.'